CELEX: 
Language: ga
Date: 2021-06-17 00:00:00
Title: RIALACHÁN TARMLIGTHE (AE) …/... ÓN gCOIMISIÚN lena leasaítear Treoir 2003/87/CE ó Pharlaimint na hEorpa agus ón gComhairle a mhéid a bhaineann le heitiltí isteach ón Ríocht Aontaithe a eisiamh ó chóras trádála astaíochtaí an Aontais

MEABHRÁN MÍNIÚCHÁIN
            
            
               1.COMHTHÉACS AN GHNÍMH THARMLIGTHE
            
            
               Cumhdaítear le Córas Trádála Astaíochtaí an Aontais Eorpaigh (EU ETS) eitiltí a imíonn ó aeradróim sa Limistéar Eorpach Eacnamaíoch (LEE), chomh maith le heitiltí a thagann isteach ó thríú tíortha faoi réir Airteagal 25a de Threoir 2003/87/CE. Le hAirteagal 25a tugtar cumhachtaí cur chun feidhme don Choimisiún chun foráil a dhéanamh maidir le heitiltí a eisiamh ó na gníomhaíochtaí eitlíochta a liostaítear in Iarscríbhinn I chun an idirghníomhaíocht is mó a chinntiú idir córas an Aontais agus bearta tríú tíortha chun tionchar na n‑eitiltí ar athrú aeráide a laghdú. Bhíothas ag súil in 2008 go mbeadh bearta tríú tír coibhéiseach
                  1
               , ach ní hea an t‑ionchas sin a léiríodh i leasuithe a rinneadh níos déanaí ar Threoir 2003/87/CE
                  2
               , agus tá raon feidhme EU ETS teoranta d’eitiltí laistigh de LEE faoi láthair go dtí deireadh 2023, ach amháin i gcás ina bhfuil comhaontú i bhfeidhm
                  3
               . 
            
            
               Tháinig an tAontas Eorpach agus Ríocht Aontaithe na Breataine Móire agus Thuaisceart Éireann ar chomhaontú i mí na Nollag 2020
                  4
               . Maidir le tabhairt i gcrích an Chomhaontaithe Trádála agus Comhair idir an tAontas Eorpach agus an Comhphobal Eorpach do Fhuinneamh Adamhach, de pháirt, agus Ríocht Aontaithe na Breataine Móire agus Thuaisceart Éireann, den pháirt eile (‘An Comhaontú’), rinne an tAontas é a fhormheas ar bhonn Chinneadh (AE) 2021/689 ón gComhairle
                  5
               . Sonraítear sa Chomhaontú go gcumhdófar faoi raon feidhme chóras an Aontais um phraghsáil carbóin eitiltí a imíonn ón Limistéar Eorpach Eacnamaíoch go dtí an Ríocht Aontaithe
                  6
               . Ina theannta sin, i mí na Nollag 2020, chuir an tAontas isteach Rannchuidiú arna Chinneadh go Náisiúnta faoi Chomhaontú Pháras maidir le laghdú 55 % ar a laghad faoi bhun leibhéil 1990 a dhéanamh ar astaíochtaí ar fud an gheilleagair faoin mbliain 2030
                  7
               . An gealltanas a ríomhtar agus astaíochtaí ó eitiltí amach arbh áit san Aontas is tús aistir dóibh á gcur san áireamh, áirítear an eitlíocht shibhialta sa ghealltanas sin, rud atá ag teacht leis an rialáil leanúnach ar eitiltí amach agus le díolúine eitiltí isteach dá bhforáiltear sa Rialachán seo. 
            
            
               Tá feidhm ag Treoir 2003/87/CE beag beann ar náisiúntacht an oibreora aerlíne agus i bprionsabal – faoi réir Airteagal 28a(1) a mhéid a bhaineann le ‘astaíochtaí ó eitiltí chuig aeradróim agus ó aeradróim atá suite i dtíortha lasmuigh de LEE' go dtí an 31 Nollaig 2023, faoi réir Airteagal 28a(7) agus an athbhreithnithe dá dtagraítear in Airteagal 28b – cumhdaítear eitiltí, a imíonn ó aeradróm atá suite i gcríoch Ballstáit nó a thuirlingíonn in aeradróm atá suite i gcríoch Ballstáit. Tá sé ríthábhachtach go gcaithfear go cothrom le hoibreoirí aerárthaí ar na haerbhealaí chun an saobhadh iomaíochta a sheachaint. Leis an gComhaontú idir an tAontas Eorpach agus an Ríocht Aontaithe, coinnítear ar bun cóir chomhionann d’oibreoirí aerárthaí ar aerbhealaí, agus rialáil á déanamh ag an Aontas ar eitiltí a imíonn go dtí an Ríocht Aontaithe
                  8
               , agus an Ríocht Aontaithe freagrach as eitiltí ón Ríocht Aontaithe chuig LEE ina córas praghsála carbóin
                  9
               . 
            
            
               I gcomhréir leis an gComhaontú, díolmhaítear eitiltí ó aeradróim sa Ríocht Aontaithe go haeradróim in LEE ó EU ETS leis an Rialachán seo. 
            
            
               Glacadh an cur chuige céanna nuair a tháinig an tAontas Eorpach agus an Eilvéis ar chomhaontú maidir lena gcórais trádála astaíochtaí gás ceaptha teasa a nascadh i mí na Nollag 2015 agus síníodh an Comhaontú an 23 Samhain 2017
                  10
                (‘An Comhaontú um Nascadh leis an Eilvéis’). Sa Chomhaontú um Nascadh leis an Eilvéis coinnítear ar bun cóir chomhionann d’oibreoirí aerárthaí ar aerbhealaí, agus rialáil á déanamh ag an Aontas ar eitiltí a imíonn go dtí an Eilvéis, agus an Eilvéis freagrach as eitiltí ón Eilvéis chuig LEE. I gcomhréir leis an Comhaontú um Nascadh leis an Eilvéis, ghlac an Coimisiún Gníomh Tarmligthe, amhail ón 1 Eanáir 2020, a mhéid a bhaineann le heitiltí a thagann isteach ón Eilvéis a dhíolmhú ó EU ETS
                  11
               . 
            
            
               I dtéarmaí an tionchair ar an gcomhshaol, maidir leis na hastaíochtaí breise dé-ocsaíde carbóin (CO2) ón eitlíocht a chumhdaítear le praghsáil charbóin trí eitiltí ó LEE go dtí an Ríocht Aontaithe a chur san áireamh, meastar gur thart ar 17.5 milliún tona atá sna hastaíochtaí breise dé-ocsaíde carbóin sin, bunaithe ar leibhéil 2019, agus iad roinnte go cothrom idir eitiltí isteach agus eitiltí amach. 
            
            
               Leasaítear Iarscríbhinn I a ghabhann le Treoir 2003/87/CE chun a raon feidhme a athrú i ndáil le heitiltí a thagann isteach ón Ríocht Aontaithe.
            
            
               2.COMHAIRLIÚCHÁIN ROIMH GHLACADH AN GHNÍMH
            
            
               Tionóladh cruinniú an 12 Márta 2021 i gcomhthéacs an tSainghrúpa um Athrú Aeráide, ina raibh ionadaithe ó na Ballstáit rannpháirteach. Na barúlacha a chuir an sainghrúpa in iúl, cuireadh san áireamh iad agus an dréachtghníomh tarmligthe á ullmhú. Ina theannta sin, bailíodh aiseolas ar líne maidir le téacs an rialacháin tharmligthe ar an tairseach um Rialáil Níos Fearr ar feadh ceithre seachtaine idir an 19 Aibreán agus an17 Bealtaine 2021. Fuarthas dhá aighneacht (ceann acu ó shaoránach agus ceann eile ó chomhlachas gnó). Agus an t‑aiseolas ón saoránach á chur san áireamh, rinneadh an téacs a mhodhnú chun teanga níos neodraí ó thaobh inscne de a chur i bhfeidhm. Bhí na tuairimí a chuir an comhlachas gnó le chéile níos leithne ná ábhar an ghnímh tharmligthe seo, agus cuirfear san áireamh iad de réir mar is iomchuí sa chomhthéacs sin. Maidir leis an rialachán tarmligthe, beidh sé faoi réir grinnscrúdaithe ag Parlaimint na hEorpa agus ag an gComhairle ar feadh 2 mhí tar éis a ghlactha. 
            
            
               3.EILIMINTÍ DLÍ AN GHNÍMH THARMLIGTHE
            
            
               Meastar gurb é rialachán an ionstraim iomchuí, agus déantar an méid seo a leanas le hAirteagal 25a den Rialachán Tarmligthe:
            
            
               Airteagal 1
            
            
               Leis an Airteagal seo leasaítear Iarscríbhinn I a ghabhann le Treoir 2003/87/CE, chun oibreoirí aerárthaí a dhíolmhú ón oibleagáid lamháltais i leith eitiltí atá ag teacht isteach ó aeradróim sa Ríocht Aontaithe a thabhairt suas d’aeradróim in LEE. I gcomhréir le Rialachán (AE) 2017/2392, ní eisítear lamháltais i gcás na n‑eitiltí sin atá ag teacht isteach.
            
            
               Leis an Airteagal coinnítear cobhsaíocht a mhéid a bhaineann le hoibreoirí aerárthaí a chumhdach faoi EU ETS, trína shoiléiriú nach ndéantar difear do na forálacha ina bhfuil tairseacha maidir le cuimsiú trí eitiltí isteach ón Ríocht Aontaithe a eisiamh ó raon feidhme EU ETS.
            
            
               RIALACHÁN TARMLIGTHE (AE) …/... ÓN gCOIMISIÚN
            
            
               an 17.6.2021
            
            
               lena leasaítear Treoir 2003/87/CE ó Pharlaimint na hEorpa agus ón gComhairle a mhéid a bhaineann le heitiltí isteach ón Ríocht Aontaithe a eisiamh ó chóras trádála astaíochtaí an Aontais
            
         
         
            
               (Téacs atá ábhartha maidir le LEE)
            
            
               TÁ AN COIMISIÚN EORPACH,
            
            
               Ag féachaint don Chonradh ar Fheidhmiú an Aontais Eorpaigh,
            
            
               Ag féachaint do Threoir 2003/87/CE ó Pharlaimint na hEorpa agus ón gComhairle an 13 Deireadh Fómhair 2003 lena mbunaítear córas maidir le lamháltais astaíochtaí gás ceaptha teasa a thrádáil laistigh den Aontas agus lena leasaítear Treoir 96/61/CE ón gComhairle
                  12
               , agus go háirithe Airteagal 25a(1), an dara fomhír, de,
            
            
               De bharr an mhéid seo a leanas:
            
            
               (1)Le hAirteagal 25a de Threoir 2003/87/CE tugtar de chumhacht don Choimisiún forálacha a ghlacadh chun eitiltí a thagann ó thríú tír a eisiamh ó chóras trádála astaíochtaí an Aontais (EU ETS). Ba cheart foráil a dhéanamh sna forálacha sin don idirghníomhaíocht is fearr is féidir idir EU ETS agus do bhearta tríú tír chun tionchar na heitlíochta ar an athrú aeráide a laghdú.
            
            
               (2)Tháinig an tAontas Eorpach agus Ríocht Aontaithe na Breataine Móire agus Thuaisceart Éireann ar chomhaontú i mí na Nollag 2020
                  13
               . Maidir leis an gConradh Trádála agus Comhair idir an tAontas Eorpach agus an Comhphobal Eorpach do Fhuinneamh Adamhach, de pháirt, agus Ríocht Aontaithe na Breataine Móire agus Thuaisceart Éireann, den pháirt eile (‘An Comhaontú’), shínigh an tAontas é ar bhonn Chinneadh (AE) 2020/2252 ón gComhairle
                  14
                agus rinne an tAontas é a fhormheas ar bhonn Chinneadh (AE) 2021/689 ón gComhairle
                  15
               . Cuireadh an Comhaontú i bhfeidhm go sealadach go dtí go dtiocfadh sé i bhfeidhm an 1 Bealtaine 2021
                  16
               . Foráiltear sa Chomhaontú go mbeidh córas éifeachtach praghsála carbóin i bhfeidhm ag gach páirtí lena gcumhdaítear an eitlíocht agus go ndéanfar eitiltí ó aeradróim atá suite ar chríoch an Limistéir Eorpaigh Eacnamaíoch (LEE) chuig aeradróim atá suite sa Ríocht Aontaithe a rialáil faoi EU ETS. De bhun Airteagal 28a(7) de Threoir 2003/87/CE, maidir leis an maolú in Airteagal 28a(1) de Threoir 2003/87/CE, ar dá bhun sin ba cheart do na Ballstáit breithniú a dhéanamh cé acu a comhlíonadh nó nár comhlíonadh ceanglais na Treorach sin maidir le hastaíochtaí ó eitiltí áirithe chuig aeradróim agus ó aeradróim atá suite i dtíortha lasmuigh den LEE, ní bheidh feidhm ag an maolú sin ach i gcomhréir le téarmaí an Chomhaontaithe. 
            
            
               (3)Is gá, dá bhrí sin, Treoir 2003/87/CE a leasú chun eitiltí ó aeradróim atá sa Ríocht Aontaithe chuig aeradróim atá suite in LEE a eisiamh ó EU ETS. D’fhonn cobhsaíocht a chothabháil a mhéid a bhaineann le cumhdach oibreoirí aerárthaí ag EU ETS, níor cheart go ndéanfadh eisiamh eitiltí ó aeradróim atá sa Ríocht Aontaithe chuig aeradróim atá suite in LEE difear do na forálacha lena n‑eisiatar gníomhaíochtaí eitlíochta áirithe ó EU ETS bunaithe ar thairseacha sonraithe i dtéarmaí líon na n‑eitiltí nó líon na n‑astaíochtaí in aghaidh an oibreora.
            
            
               (4)Ba cheart Treoir 2003/87/CE a leasú dá réir.
            
            
               (5)Ós rud é go raibh an Comhaontú á chur i bhfeidhm go sealadach ón 1 Eanáir 2021 ar aghaidh, ba cheart feidhm a bheith ag an Rialachán seo maidir le hastaíochtaí a bhíonn ann ón dáta sin,
            
            
               TAR ÉIS AN RIALACHÁN SEO A GHLACADH:
            
            
               Airteagal 1
            
            
               I dTreoir 2003/87/CE, in Iarscríbhinn I, leasaítear an dara mír den iontráil ‘Eitlíocht’ den cholún‘Gníomhaíochtaí’ sa tábla mar a leanas:
            
            
               (1)i bpointe (j), cuirtear an méid seo a leanas in ionad an dara mír: 
            
            
               ‘Maidir leis na heitiltí dá dtagraítear i bpointí (l) agus (m) nó a dhéantar go heisiach chun Ríthe agus Banríonacha atá i gcoróin agus a neasteaghlaigh, Cinn Stáit, Cinn Rialtais agus Airí Rialtais Ballstáit a iompar agus iad ar mhisean oifigiúil, ní fhéadfar iad a eisiamh faoin bpointe seo;’
            
            
               (2)cuirtear an méid seo a leanas in ionad phointe (k):
            
            
               ‘(k)
                     ón 1 Eanáir 2013 go dtí an 31 Nollaig 2030, eitiltí a thiocfadh, murach an pointe seo, faoin ngníomhaíocht seo, arna ndéanamh ag oibreoir aerárthaí neamhthráchtála a oibríonn eitiltí ar lú a n‑astaíochtaí bliantúla iomlána ná 1 000 tona in aghaidh na bliana (lena n‑áirítear astaíochtaí ó eitiltí dá dtagraítear i bpointí (l) agus (m));'
            
            
               (3)cuirtear pointe (m) seo a leanas isteach:
            
            
               ‘(m)
                     eitiltí ó aeradróim atá suite sa Ríocht Aontaithe go haeradróim atá suite in LEE.’.
            
            
               Airteagal 2
            
         
         
            
               Tiocfaidh an Rialachán seo i bhfeidhm an lá tar éis lá a fhoilsithe in Iris Oifigiúil an Aontais Eorpaigh.
            
            
               Beidh feidhm aige ón Dé hAoine 1 Eanáir 2021. 
            
            
            
            
            
               Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát. 
            
            
               Arna dhéanamh sa Bhruiséil, 17.6.2021
            
            
               
                     Thar ceann an Choimisiúin
               
               
                     An tUachtarán
                     Ursula VON DER LEYEN
               
            
         
         
            
                  
                     (1)
                  
                        Ní áirítear an focal ‘coibhéis’ i dtéacs feidhme Threoir 2003/87/CE, ach áirítear é in aithris 17 de Threoir 2008/101/CE.
               
               
                  
                     (2)
                  
                        Féach, mar shampla, aithris 6 de Rialachán Uimh. 421/2014 ó Pharlaimint na hEorpa agus ón gComhairle an 16 Aibreán 2014.
               
               
                  
                     (3)
                  
                        Rialachán (AE) 2017/2392 ó Pharlaimint na hEorpa agus ón gComhairle an 13 Nollaig 2017 lena leasaítear Treoir 2003/87/CE chun leanúint de na teorainneacha reatha raon feidhme atá ar ghníomhaíochtaí eitlíochta agus chun ullmhúchán a dhéanamh do bheart atá bunaithe ar an margadh domhanda a chur chun feidhme ó 2021 amach (IO L 350, 29.12.2017, lch. 7).
               
               
                  
                     (4)
                  
                        Cinneadh (AE) 2020/2252 ón gComhairle an 29 Nollaig 2020 maidir le síniú, thar ceann an Aontais Eorpaigh, agus cur i bhfeidhm sealadach an Chomhaontaithe Trádála agus Comhair idir an tAontas Eorpach agus an Comhphobal Eorpach do Fhuinneamh Adamhach, de pháirt, agus Ríocht Aontaithe na Breataine Móire agus Thuaisceart Éireann, den pháirt eile, agus an Chomhaontaithe idir an tAontas Eorpach agus Ríocht Aontaithe na Breataine Móire agus Thuaisceart Éireann a bhaineann le nósanna imeachta slándála le haghaidh malartú agus cosaint faisnéise rúnaicmithe (IO L 444, 31.12.2020, lch. 2). 
               
               
                  
                     (5)
                  
                        Cinneadh (AE) 2021/689 ón gComhairle an 29 Aibreán 2021 maidir le tabhairt i gcrích, thar ceann an Aontais, an Chomhaontaithe Trádála agus Comhair idir an tAontas Eorpach agus an Comhphobal Eorpach do Fhuinneamh Adamhach, de pháirt, agus Ríocht Aontaithe na Breataine Móire agus Thuaisceart Éireann, den pháirt eile, agus an Chomhaontaithe idir an tAontas Eorpach agus Ríocht Aontaithe na Breataine Móire agus Thuaisceart Éireann a bhaineann le nósanna imeachta slándála le haghaidh malartú agus cosaint faisnéise rúnaicmithe (IO L 149, 30.04.2021, lch. 2).
               
               
                  
                     (6)
                  
                        Airteagal 392 den Chomhaontú Trádála agus Comhair idir an tAontas Eorpach agus an Comhphobal Eorpach do Fhuinneamh Adamhach, de pháirt amháin, agus Ríocht Aontaithe na Breataine Móire agus Thuaisceart Éireann, den pháirt eile (IO L 149, 30.04.2021, lch. 10). 
               
               
                  
                     (7)
                  
                        
                  https://www4.unfccc.int/sites/ndcstaging/PublishedDocuments/European%20Union%20First/EU_NDC_Submission_December%202020.pdf
                   
               
               
                  
                     (8)
                  
                        Tá sé tugtha faoi deara gur bealach praiticiúil é an cur chuige sin chun réiteach a fháil ar an tsaincheist maidir le Freagrachtaí agus Inniúlachtaí Coiteanna ach Difreáilte, ar dúshlán é a bhí ann le fada i gcomhthéacs UNFCCC. Féach, mar shampla, 
                  http://papers.ssrn.com/sol3/papers.cfm?abstract_id=1952554
                  .
               
               
                  
                     (9)
                  
                        
                  https://www.legislation.gov.uk/uksi/2020/1265/contents/made
                  . 
               
               
                  
                     (10)
                  
                        An Comhaontú idir an tAontas Eorpach agus Cónaidhm na hEilvéise maidir lena gcórais trádála astaíochtaí gás ceaptha teasa a nascadh (IO L 322, 7.12.2017, lch. 3).
               
               
                  
                     (11)
                  
                        Cinneadh C(2020)3107, féach 
                  https://ec.europa.eu/transparency/regdoc/rep/3/2020/EN/C-2020-3107-F1-EN-MAIN-PART-1.PDF
                   
               
               
                  
                     (12)
                  
                        IO L 275, 25.10.2003, lch. 32.
               
               
                  
                     (13)
                  
                        An Comhaontú Trádála agus Comhair idir an tAontas Eorpach agus an Comhphobal Eorpach do Fhuinneamh Adamhach, de pháirt amháin, agus Ríocht Aontaithe na Breataine Móire agus Thuaisceart Éireann, den pháirt eile (IO L 444, 31.12.2020, lch. 14). 
               
               
                  
                     (14)
                  
                        Cinneadh (AE) 2020/2252 ón gComhairle an 29 Nollaig 2020 maidir le síniú, thar ceann an Aontais Eorpaigh, agus cur i bhfeidhm sealadach an Chomhaontaithe Trádála agus Comhair idir an tAontas Eorpach agus an Comhphobal Eorpach do Fhuinneamh Adamhach, de pháirt, agus Ríocht Aontaithe na Breataine Móire agus Thuaisceart Éireann, den pháirt eile, agus an Chomhaontaithe idir an tAontas Eorpach agus Ríocht Aontaithe na Breataine Móire agus Thuaisceart Éireann a bhaineann le nósanna imeachta slándála le haghaidh malartú agus cosaint faisnéise rúnaicmithe (IO L 444, 31.12.2020, lch. 2).
               
               
                  
                     (15)
                  
                        Cinneadh (AE) 2021/689 ón gComhairle an 29 Aibreán 2021 maidir le tabhairt i gcrích, thar ceann an Aontais, an Chomhaontaithe Trádála agus Comhair idir an tAontas Eorpach agus an Comhphobal Eorpach do Fhuinneamh Adamhach, de pháirt, agus Ríocht Aontaithe na Breataine Móire agus Thuaisceart Éireann, den pháirt eile, agus an Chomhaontaithe idir an tAontas Eorpach agus Ríocht Aontaithe na Breataine Móire agus Thuaisceart Éireann a bhaineann le nósanna imeachta slándála le haghaidh malartú agus cosaint faisnéise rúnaicmithe (IO L 149, 30.04.2021, lch. 2).
               
               
                  
                     (16)
                  
                        Fógra maidir le teacht i bhfeidhm an Chomhaontaithe Trádála agus Comhair idir an tAontas Eorpach agus an Comhphobal Eorpach do Fhuinneamh Adamhach, de pháirt, agus Ríocht Aontaithe na Breataine Móire agus Thuaisceart Éireann, den pháirt eile, agus an Chomhaontaithe idir an tAontas Eorpach agus Ríocht Aontaithe na Breataine Móire agus Thuaisceart Éireann a bhaineann le nósanna imeachta slándála le haghaidh malartú agus cosaint faisnéise rúnaicmithe (IO L 149, 30.04.2021, lch. 2560).